Document ID: /roh_data/filtered/fineweb-2-filterrobots_roh.jsonl.gz/51752

Da garantir als territoris da skis per l'entir enviern in reglament senza certificat da covid per persunas guaridas, vaccinadas u testadas na saja betg pussaivel. Quai ha ditg il minister da sanadad Alain Berset avant las medias a Berna. Quai che las pendicularas svizras hajan communitgà mardi, saja dentant per il mument ina buna schliaziun raschunaivla. Tenor Alain Berset èsi grev da giuditgar, co che la pandemia sa sviluppescha. Cun ina buna quota da las persunas vaccinadas cumplettamain duess la situaziun sa meglierar. Ultra da quai sajan las experientschas ch'ins haja fatg l'enviern passà betg stadas malas.
L’uniun da pendicularas svizras ha communitgà il mardi ch'i dettia ad interim nagin obligatori da certificat per ir sin las pistas. Vul dir en las gondlas e cabinas valan las medemas reglas sco tar il traffic public – pia purtar mascrina.